OBK dreig Steinhoff met klasaksieMarkus Jooste. Foto: Henk Kruger/ANA Die Openbare Beleggingskorporasie (OBK) is gereed om Steinhoff hof toe te neem om geld terug te kry wat hulle verloor het tydens die Steinhoff-skandaal. Die parlementêre komitee vir finansies dreig boonop met ŉ interdik, sou Steinhoff versuim om ŉ ouditverslag oor sy finansiële agteruitgang aan die parlement beskikbaar te stel. Die finansiële komitee het Dinsdag gesê hy is nie tevrede met die OBK en die staatspensioenfonds (GEPF) se vordering om die miljarde rande terug te kry wat verloor is tydens die Steinhoff-skandaal nie. Steinhoff se destydse aankondiging oor “moontlike rekeningkundige onreëlmatighede” en Markus Jooste se bedanking in Desember 2017 het dié maatskappy se aandeelprys laat tuimel en talle beleggers het hul geld verloor. Die OBK het namens die GEPF in Steinhoff belê en die huidige verlies weens die belegging staan op R6,2 miljard, het die komitee Dinsdag gehoor. Die OBK voer aan dat Steinhoff weier om ŉ ouditverslag deur PWC oor die maatskappy se finansiële agteruitgang bekend te maak. Hieroor het die parlement hom sterk uitgespreek. “Steinhoff se houding rakende die ouditverslag laat dit lyk of die maatskappy se bestuur dink hulle het niks verkeerd gedoen nie. Ons wil Steinhoff graag verseker dat die parlement hulle reguit hieroor sal aanvat, al beteken dit ons moet hulle dagvaar vir die verslag,” het Justice Molafo, die komitee se woordvoerder, gesê. Die OBK het aan die komitee gesê hulle het reeds regsverteenwoordigers aangestel om ŉ klasaksie teen Steinhoff in te stel. Die GEPF het gesê daar is intussen maatreëls ingestel om te verhoed dat só ŉ finansiële ramp weer plaasvind. Dit sluit in dat die OBK eers met die pensioenfonds oorleg moet pleeg voor ŉ belegging van R2 miljard en meer gemaak word.